Hovoríme tiež, že zima každoročne "preverí" cestárov. Miestne komunikácie a chodníky však na starosti majú obce a mestá. Vo Svidníku sa o ne starajú Technické služby (TS) mesta. Najlepšiu vizitku svojej práce môžu získať, ak na nimi udržiavaných chodníkoch nedôjde k žiadnym úrazom.
Problémy s ich zimnou údržbou mali aj väčšie mestá, ako toto pod Duklou. Najmä od utorkového sneženia. Snežilo od toho času aj vo Svidníku, ale primárka oddelenia rýchlej lekárskej pomoci Nemocnice s poliklinikou vo Svidníku MUDr. Ľubica Žaková nám uviedla, že pre neupravené a neposypané chodníky neprijali žiadneho obyvateľa mesta so zlomeninou: "Ale mali sme dosť zlomenín v dôsledku pádov na šmykľavom povrchu z dedín v našej spádovej oblasti. Od utorka ich bolo okolo 15. Ale za to si môžu ľudia sami, pretože pády sa stali na dvoroch a priľahlých k domom priestoroch. Za ich údržbu je zodpovedný každý sám. Avšak zlomenín nie je výrazne viac ako každú inú zimu."
Na zvládnutie tohtoročnej zimnej údržby pracovníci TS mesta Svidník zatiaľ nemuseli vynaložiť mimoriadne pracovné úsilie. Pracujú v dvoch smenách po šiestich pracovníkoch pod vedením jedného majstra. Zatiaľ boli nasadzovaní len cez deň s výnimkou noci z utorka na stredu. "Nie sú žiadne komplikácie," vyjadril sa pre náš denník ekonomický námestník riaditeľa TS mesta Svidník Viktor Miňo a dodal: "Snažíme sa, aby komunikácie boli prejazdné a chodníky schodné. Zatiaľ to nie je také zlé ako pred dvoma rokmi." Ich pracovníci majú k dispozícii tri traktory, dve multikáry a jeden sypač. Momentálne využívajú aj služby štyroch pracovníkov na verejnoprospešných prácach, ktorých poverujú čistením priechodov pre chodcov.